Panayiotou borgtogaansoek weer uitgestelJayde Panayiotou en haar man Christopher. Foto: Facebook Die hofverrigtinge het eers kort voor 12:00 begin ná verskeie verdagings, onder meer sodat die staat en die verdediging in landdros Abigail Beeton se kamers kon vergader rakende dokumentasie wat moet deel vorm van die hofrekord. Marius Stander, die staatsaanklaer, het versoek dat die saak tot Vrydag uitgestel word sodat hy sekere verklarings kon voorberei wat voor die hof gebring moet word. Stander het nog nie aangevoer waarom die staat meen dat die verdediging geen nuwe feite het om die nuwe borgtogaansoek op te baseer nie. Panayiotou word daarvan beskuldig dat hy ŉ huurmoordenaar gekry het om sy vrou, Jayde, in April verlede jaar te vermoor. Daar word beweer dat hy ŉ uitsmyter by sy nagklub, Luthando Siyoni, gevra het om Sizwezakhe Vumazonke te kry om Jayde te ontvoer en te vermoor. Siyoni het intussen ŉ artikel 204-getuie geword. Dit beteken hy is vrygespreek van vervolging indien hy geloofwaardige en betroubare getuienis vir die staat lewer. Terry Price, Panayiotou se regsverteenwoordiger, het dit vroeër die week bevraagteken of Siyoni se verklaring aan die polisie toegelaat moet word. Volgens Price het die polisie Siyoni aangerand en hom gedwing om die verklaring af te lê. “Hy het verskeie polisiebeamptes ingelig dat hy aangerand is. In die verklaring het Siyoni weer aan [Kanna] Swanepoel, [die ondersoekbeampte], gesê dat hy deur polisiebeamptes aangerand is. Ek is uit die veld geslaan dat Swanepoel nie enige van Siyoni se bewerings ondersoek het nie en is net so verras dat hy nie toegesien het dat Siyoni na ŉ dokter toe geneem is vir sy beserings nie. Dit is duidelik dat Swanepoel meer geïnteresseerd was om Siyoni te dwing om Panayiotou [by die moord] te betrek,” het Price gesê. “Luthando Siyoni het aanvanklik afstand gedoen van sy reg tot ŉ prokureur totdat hy homself heeltemal by die misdaad betrek het en die polisie meer as genoeg bewyse gegee het om nie net vir Panayiotou in hegtenis te neem nie, maar homself ook,” het Price gesê. Panayiotou het in sy verklaring beweer dat Siyoni moontlik verbind kan word met dwelmhandel. Hy het gesê klankopnames van ŉ gesprek tussen hom en Siyoni oor Jayde se huurmoord was bedoel om die polisie in hul ondersoek te help om inligting uit Siyoni te kry. Panayiotou word al sedert sy inhegtenisneming verlede jaar by die St. Albans-gevangenis aangehou. Hy is vroeër borgtog in die Port Elizabeth-landdroshof geweier en weer in die hooggeregshof in Grahamstad toe hy teen die uitspraak appelleer het. Die saak is tot Vrydag uitgestel.